ডেঙ্গি দমনে ৭৫০ কোটি খরচ করবে রাজ্য! কী কী ব্যবস্থা? জেনে নিন

ওয়েব ডেস্ক: ডেঙ্গি (Dengue) রুখতে বড়সড় উদ্যোগ নিল রাজ্য সরকার (West Bengal Government)। মশাবাহিত এই প্রাণঘাতী রোগ প্রতিরোধ ও নিয়ন্ত্রণে চলতি অর্থবছরে প্রায় ৭৫০ কোটি টাকা ব্যয় করছে রাজ্য স্বাস্থ্য দফতর (WB Health Department)। সূত্রের খবর, রাজ্যজুড়ে প্রায় এক লক্ষ স্বাস্থ্যকর্মী বর্তমানে ডেঙ্গি দমনে সক্রিয়ভাবে কাজ করছেন। আর কীভাবে এই মারণ রোগকে দমনের চেষ্টা চালাচ্ছে রাজ্য সরকার? চলুন জেনে নেওয়া যাক।

পশ্চিমবঙ্গ সরকারের অধিনস্থ স্বাস্থ্য দফতরের তরফে জানানো হয়েছে, গ্রাম থেকে শহর— সর্বত্রই চলছে ডেঙ্গির জনসচেতনতা অভিযান। স্বাস্থ্যকর্মীরা প্রতিদিন ঘরে ঘরে গিয়ে লার্ভা ধ্বংস, জল জমে থাকা স্থান পরিষ্কার এবং স্থানীয় বাসিন্দাদের সতর্ক করার কাজ করছেন। পাশাপাশি, মশার প্রজনন নিয়ন্ত্রণে পৌরসভা ও পঞ্চায়েত স্তরে বিশেষ নজরদারি দল গঠন করা হয়েছে বলে জানিয়েছে রাজ্যের স্বাস্থ্য দফতর।

আরও পড়ুন: প্রবল চাপে SIR সরলীকরণের পথে নির্বাচন কমিশন?

বর্তমানে রাজ্যের ৪০০-র বেশি সরকারি স্বাস্থ্যকেন্দ্রে বিনামূল্যে ডেঙ্গি পরীক্ষার ব্যবস্থা করা হয়েছে। পাশাপাশি গুরুতর রোগীদের দ্রুত চিকিৎসা দিতে বিশেষ মেডিক্যাল রেসপন্স টিম গঠন করেছে দফতর।

রক্তস্বল্পতায় ভোগা ডেঙ্গি আক্রান্তদের জন্যও নেওয়া হয়েছে বিশেষ পদক্ষেপ। রাজ্যের ৮৯টি সরকারি ব্লাড ব্যাংকে পর্যাপ্ত প্লেটলেট মজুত রাখা হয়েছে। প্রয়োজনে আশপাশের জেলা থেকেও দ্রুত প্লেটলেট সরবরাহের ব্যবস্থা থাকবে বলে জানিয়েছে স্বাস্থ্য দফতর।

প্রতিটি জেলায় বিশেষ কন্ট্রোল রুম খোলা হয়েছে, যেখানে ডেঙ্গি সংক্রমণের পরিসংখ্যান ও পরিস্থিতি নিয়মিতভাবে পর্যবেক্ষণ ও বিশ্লেষণ করা হচ্ছে। এ ছাড়াও, বৃষ্টির জল জমে না থাকার জন্য পুরসভা ও পঞ্চায়েতগুলিকে কঠোর নির্দেশনা দেওয়া হয়েছে বলেই জানিয়েছে রাজ্যের স্বাস্থ্য দফতর।